Twee dood, een beseer in Jhb-skieteryDie motor met koeëlgate (Foto: Verskaf) Twee mans is dood en een beseer toe ŉ skietery Woensdagmiddag in Ormonde in die suide van Johannesburg uitgebreek het. Russel Meiring, woordvoerder van ER24, sê paramedici is omstreeks 13:30 na Xavierstraat in Ormonde ontbied. By hul aankoms op die toneel het hulle ŉ silwerkleurige Toyota Corolla in die middel van die pad aangetref. Die motor was vol koeëlgate. “Twee mans is voor in die motor aangetref terwyl ’n derde man agter in die motor gesit het,” vertel Meiring. “Die mans voor in die motor het verskeie skietwonde opgedoen en het geen teken van lewe getoon nie. Hulle is op die toneel dood verklaar.” Die man op die agterste sitplek is in ŉ kritieke toestand na die hospitaal geneem vir verdere mediese behandeling. Hy het ook verskeie skietwonde opgedoen. Kapt. Mavela Masondo, woordvoerder van die polisie, sê die polisie in Gauteng ondersoek tans die omstandighede rondom die skietvoorval. “Die motief vir die skietery is nog nie bekend nie,” sê Masondo. “Die polisie is op die spoor van die verdagtes wat verantwoordelik is vir die skietery.” Enigiemand met meer inligting wat tot die inhegtenisneming van die skuldiges kan lei, kan die Stop Misdaadnommer by 08600 10111 skakel.